b'\n_START_ARTICLE_\nAlfas\xc3\xa4teily\n_START_SECTION_\nFysiologiset vaikutukset\n_START_PARAGRAPH_\nAlfas\xc3\xa4teily on alfahiukkasten s\xc3\xa4hk\xc3\xb6varauksen ja massan takia eritt\xc3\xa4in huonosti l\xc3\xa4p\xc3\xa4isev\xc3\xa4\xc3\xa4 s\xc3\xa4teily\xc3\xa4, edes ilmassa alfas\xc3\xa4teily ei p\xc3\xa4\xc3\xa4se etenem\xc3\xa4\xc3\xa4n kuin muutamia senttimetrej\xc3\xa4. Koska alfas\xc3\xa4teilyn pys\xc3\xa4ytt\xc3\xa4miseen riitt\xc3\xa4\xc3\xa4 jo muutaman solun paksuinen ihon kuollut pintakerros, on ulkoinen alfas\xc3\xa4teily varsin harmitonta. Sen sijaan elimist\xc3\xb6n sis\xc3\xa4\xc3\xa4n p\xc3\xa4\xc3\xa4sseet alfa-aktiiviset aineet ovat haitallisia. Haitallisuus johtuu hiukkasten suuresta liike-energiasta ja lyhyest\xc3\xa4 vapaasta matkasta, jolloin pieneen kudosm\xc3\xa4\xc3\xa4r\xc3\xa4\xc3\xa4n alfa-aktiivisen aineen ymp\xc3\xa4rill\xc3\xa4 kohdistuu huomattavan suuri ionisoiva energia. T\xc3\xa4m\xc3\xa4 aiheuttaa kudosvaurioita tai jopa s\xc3\xa4teilymyrkytyksen._NEWLINE_Alfas\xc3\xa4teilyn suhteellinen biologinen tehokkuus (RBE) on 20 kertaa suurempi kuin gammas\xc3\xa4teilyll\xc3\xa4.\n_START_SECTION_\nAlfas\xc3\xa4teilyn hy\xc3\xb6dynt\xc3\xa4minen\n_START_PARAGRAPH_\nUseimmat palovaroittimet ovat hyv\xc3\xa4 arkinen esimerkki alfas\xc3\xa4teilyn hy\xc3\xb6tyk\xc3\xa4yt\xc3\xb6st\xc3\xa4. Niiden toiminta perustuu ilman ionisointiin alfas\xc3\xa4teilyn avulla ja sen s\xc3\xa4hk\xc3\xb6njohtavuuden mittaukseen. Palovaroittimissa alfas\xc3\xa4teilyl\xc3\xa4hteen\xc3\xa4 k\xc3\xa4ytet\xc3\xa4\xc3\xa4n pient\xc3\xa4 m\xc3\xa4\xc3\xa4r\xc3\xa4\xc3\xa4 amerikium-241:t\xc3\xa4._NEWLINE_Alfas\xc3\xa4teilev\xc3\xa4\xc3\xa4 plutoniumia k\xc3\xa4ytet\xc3\xa4\xc3\xa4n energianl\xc3\xa4hteen\xc3\xa4 avaruusluotainten ydinparistoissa.'